Hantu Wangan

Hantu Wangan ialah filem komedi seram Malaysia 2018 arahan Ahmad Idham. Dibintangi oleh Achey Bocey, Risteena Munim dan Cat Farish. Ia mengisahkan seorang pelumba jalanan haram Kintang Kintung yang mendapat peluang untuk menjadi pemandu profesional apabila di tawarkan oleh Papa J, hidupnya mula berubah, dari seorang yang amat berani dan sukakan kelajuan menjadi seorang lelaki yang paling penakut. Filem ini ditayangkan kepada umum pada 22 Mac 2018.

Pada September 2018, Sinar Harian menyenaraikan Hantu Wangan sebagai salah satu daripada 10 filem Malaysia dengan kutipan pecah panggung terendah 2018.

Sinopsis
Kintang Kintung (KK; Achey Bocey), seorang pelumba jalanan haram yang sentiasa menang dalam perlumbaan di jalanan. Satu malam ketika sedang berlumba, dia secara tidak sengaja telah melanggar seorang gadis, menyebabkan kematian gadis itu. Ini menyebabkan dia berehat seketika daripada berlumba akibat trauma. Traumanya semakin teruk apabila dia mula mengalami gangguan paranormal.

Pelakon
 Achey Bocey sebagai Kintang Kintung
 Risteena Munim sebagai Dr. Azira
 Cat Farish sebagai Papa J
 Pian Kepoh sebagai Rizky
 Marcell Angkong sebagai Lengkong
 Syainie Aida sebagai Tiara
 Nor Albaniah Raffie sebagai Ibu Kintang Kintung
 Ruminah Sidek sebagai Opah

Penerbitan
Hantu Wangan diarahkan oleh Ahmad Idham yang turut berkhidmat sebagai penerbit dan penulis lakonlayar. Ia diterbitkan oleh Aifa Motion Pictures milik Idham. Beliau mengakui filem ini tiada kaitan secara langsung dengan filem KL Wangan arahan Pekin Ibrahim, Idham turut menjelaskan istilah 'wangan' digunakan oleh kebanyakan pelumba kereta yang selalu berlumba pada waktu malam.

Achey Bocey menjayakan peranan utama sebagai Kintang Kintung, nama yang diambil daripada rancangan komedi dengan nama sama yang dihoskan oleh Achey bersama Allahyarham Harun Salim Bachik. Nur Risteena yang terkenal dengan peranan televisyen seperti Playboy Itu Suami Aku dan Demi Cinta Ain, memegang watak sebagai Dr. Azira, seorang doktor psikologi. Hantu Wangan ialah filem seram pertama lakonannya. Menurut Risteena, watak lakonannya itu diselitkan dengan elemen yang menuit hati. Beliau berkata dalam temuramah bersama Harian Metro: "Sebelum ini, ada beberapa filem seram yang ditawarkan, tetapi saya tak berani terima kerana belum bersedia."

Keluaran dan sambutan
Hantu Wangan dikeluarkan pada 22 Mac 2018 dan menjadi kegagalan komersial. Menurut laporan yang dikeluarkan di laman sesawang Mangga Media, Ahmad Idham meluahkan kekecewaanya terhadap Skim Wajib Tayang (SWT) yang hanya memberi ruang sebanyak 29 panggung untuk menayangkan filem ini. Idham dipetik sebagai berkata: "Hal ini bukan baharu kerana penerbit lain terutamanya dalam kelompok penerbit kecil pernah mengalami situasi sama apabila jumlah tayangan di panggung dikecilkan,". Filem ini telah mendapat 43 panggung tayangan berbanding 29 panggung selepas Idham membuat rayuan sebanyak tiga kali.

Shazryn Mohd Faizal mengulas untuk portal mStar Online menyifatkan Hantu Wangan mempunyai formula yang lapuk dan berkata: "Hantu Wangan tidak lebih hanyalah sebagai sebuah filem komedi seram yang memiliki intipati yang sama tetapi yang berubah pun hanyalah luarannya sahaja. Itupun hanya sedikit. Di dalam ulasan untuk Kakimuvee.net, Zulfadli Zulkifli menulis "...Peringkat awal filem ini dilihat selari dengan temanya sebagai sebuah filem komedi seram serta tajuknya yang melibatkan perlumbaan keretanya. Amirul Haswendy Ashari dari Harian Metro dalam ulasan untuk filem ini menulis "...tidak keterlaluan dikatakan filem ini sebenarnya berjaya membangkitkan nostalgia itu, terutama peminat tegar genre ini yang tidak mahu membebankan fikiran dengan isu berat atau bahasa filem yang berat."

Pada September 2018, Hantu Wangan disenaraikan sebagai salah satu daripada 10 filem Malaysia dengan kutipan pecah panggung terendah bagi tahun 2018 oleh Sinar Harian, bersama-sama Makrifat Cinta dan Busker serta tujuh lagi filem.

Media rumah
Hantu Wangan telah ditayangkan untuk tontonan rumah yang mana pelanggan ASTRO boleh melanggannya di saluran Astro First Saluran 480 bermula pada 3 Mei 2018.

Muzik
Lagu tema filem dipersembahkan oleh dua pelakon utamanya, Cat Farish dan Achey Bocey, juga bertajuk "Hantu Wangan", dikeluarkan pada 19 Mac 2018.

Rujukan

Pautan luar


Kategori:Filem 2018
Kategori:Filem Malaysia tahun 2018
Kategori:Filem arahan Ahmad Idham
Kategori:Filem seram Malaysia
Kategori:Filem komedi Malaysia